จับตาสหรัฐรายงานตัวเลขเงินเฟ้อ / ประมูลพันธบัตรวงเงินกว่า 1.2แสนล้านเหรียญสหรัฐ /ความคืบหน้าคนละครึ่งและเราเที่ยวด้วยกัน / แนะ GULF และ SCGP
10 มีนาคม 2564

จับตาสหรัฐรายงานตัวเลขเงินเฟ้อ / ประมูลพันธบัตรวงเงินกว่า 1.2แสนล้านเหรียญสหรัฐ /ความคืบหน้าคนละครึ่งและเราเที่ยวด้วยกัน / แนะ GULF และ SCGP   

เมื่อวานที่ผ่านมาหลายสินทรัพย์ทั่วโลกปรับฐาน นำโดย Dollar Index ปรับตัวลงเล็กน้อยที่ 91.9 ภายหลังปรับขึ้นเด่นจากระดับ 89.6 ขึ้นมาที่ 92.5 ใน 1-2สัปดาห์ที่ผ่านมา ในขณะที่ Bond yield 10ปีสหรัฐปรับลดลงเช่นกันจากระดับ 1.60% มายัง 1.53% ราคาทองคำเกิด technical rebound ระดับ 40เหรียญขึ้นมาที่ 1,720เหรียญ หุ้น Innovation / growth รวมถึง NASDAQ ปรับตัวขึ้นเด่น 4% ในขณะที่กลุ่ม Value พักฐาน ซึ่งเราประเมินว่าในช่วง 1สัปดาห์จากนี้ (จนถึงการประชุม FOMC) คาดว่าสินทรัพย์ต่างๆจะเริ่มกลับมาแกว่งออกข้างเพื่อรอดูการแถลงของ Powell ต่อทิศทางการปรับตัวขึ้นของเงินเฟ้อและแนวทางการรับมือต้นทุนที่ปรับขึ้นของอัตราผลตอบแทนพันธบัตร 

โดยใน 1-3วันนี้จับตาสหรัฐเปิดประมูลพันธบัตรวงเงินกว่า 1.2แสนล้านเหรียญสหรัฐ ส่วนหนึ่งเพื่อนำไปใช้ในมาตรการกระตุ้นเศรษฐกิจสหรัฐภายใต้ Biden กว่า 1.9ล้านล้านเหรียญสหรัฐ นำโดยการประมูลพันธบัตรระยะ 3ปี วงเงิน 5.8หมื่นล้านเหรียญสหรัฐ, ระยะ 10ปี วงเงิน 3.8หมื่นล้านเหรียญสหรัฐ, ระยะ 30ปี วงเงิน 2.4หมื่นล้านเหรียญสหรัฐ เบื้องต้นถึงแม้ว่าตลาดอาจมีความกังวลเรื่องเงินเฟ้อที่เร่งตัวขึ้นในช่วงที่ผ่านมา (10yrs-Breakeven rate แตะระดับ 2.3% สูงที่สุดในรอบ 7ปี) อาจทำให้นักลงทุนมีความต้องการผลตอบแทนในอัตราที่สูงขึ้น อย่างไรก็ตามเรายังประเมินว่ามีโอกาสสูงที่จะขายพันธบัตรดังกล่าวหมด แต่หากความต้องการไม่เพียงพออาจเป็นแรงกดดันให้เกิดแรงขายทำกำไรต่อเนื่อง และอัตราผลตอบแทนพันธบัตรดีดขึ้นในระยะสั้น ซึ่งอาจส่งผลต่อ Dollar Index ที่แข็งค่าต่อเนื่องในระยะสั้นได้เช่นกัน ในขณะเดียวกันจับตาการรายงานตัวเลขเงินเฟ้อเดือนก.พ. เบื้องต้นตลาดคาดไว้ประมาณ 1.7% เพิ่มขึ้นจากเดือนก่อนหน้าที่ 1.4% ซึ่งหากออกมาสูงกว่าที่ตลาดประเมินว่าอาจเป็นอีกหนึ่งปัจจัยเพิ่มความกังวลให้นักลงทุนกังวลเรื่องนโยบายการเงินของ FED ที่จะมีการประชุมในวันที่ 16-17 มีนาคมนี้ 

สำหรับปัจจัยในประเทศ ความคืบหน้าโครงการ คนละครึ่งเฟส3 เราเที่ยวด้วยกันเฟส 3 และ ทัวร์เที่ยวไทย ล่าสุด ในส่วนของคนละครึ่งเฟส 3 กำลังอยู่ระหว่างการคัดเลือกจำนวนคนเข้าโครงการเฟส 3 จากเดิมเฟส 1 และ 2 ที่ 10ล้านคน และ 5ล้านคน ตามลำดับ โดยจะมีการเพิ่มจำนวนร้านค้าในส่วนของภาคบริการเพิ่มเติม, ในส่วนของทัวร์เที่ยวไทย ซึ่งเป็นโครงการที่ปรับมาจาก เที่ยวไทยวัยเก๋า กำลังอยู่ในระหว่างช่วงเร่งจัดทำรายละเอียด โดยเบื่องต้น รัฐจะสมทบ 5000 บาท ส่งเสริมให้คนท่องเที่ยวในประเทศ ผ่านโปรแกรมทัวร์ ( ขั้นต่ำ 12500 บาท 1 ล้านสิทธิ์) คาดว่าจะเสนอเข้าครม.ก่อนสงกรานต์ และ ท้ายที่สุด เราเที่ยวด้วยกัน เฟส3 เมื่อวานที่ผ่านมา ครม.ไม่เห็นชอบเนื่องจากพบการทุจริตของผู้ใช้บริการโดยจะให้การท่องเที่ยวแห่งประเทศไทยพิจารณาความรัดกุมให้มากขึ้น ก่อนเสนอเข้า ครม.อีกครั้ง 

เบื่องต้น เรามองว่าในแง่ของจำนวนเงิน ทั้ง 3 โครงการ คาดว่าจะใช้เงินราว 3-5 หมื่นลบ. (เทียบกับการจ่ายเยียวยา เช่น เราชนะ 2แสนลบ.) และ เม็ดเงินที่เหลือในพรก.โควิด—19 ยังเหลืออีกกว่า 2แสนลบ. เช่นกัน ในแง่ของจำนวนเงินเราจึงมองว่าเพียงพอ 

ประเด็นที่สอง เรามองว่า อุตสาหกรรมท่องเที่ยวของประเทศไทยนั้นมีความสำคัญกับเศรษฐกิจไทยอย่างมีนัยยะ หากอิงนักท่องเที่ยวปี 2564 ล่าสุด มีอยู่ราว 1800 คน ยังน้อยเมื่อเทียบกับปี 2562 (40 ล้านคน) 2563 (2 เดือนแรกก่อนเกิด COVID-19), อุตสาหกรรมท่องเที่ยวคิดเป็นสัดส่วนประมาณ 13-15% ของ GDP เราจึงมองว่าหากรัฐสามารถเคาะจำนวนคนโครงการได้ลงตัว/ มีมาตรการป้องกันการทุจริต เราเชื่อว่าทั้ง 3 มาตรการจะผ่านในท้ายที่สุด 

มุมมองตลาดหุ้น/ กลยุทธ์การลงทุน วันนี้คาด SET ยังแกว่งในกรอบแคบ 1,540-50จุด แนะ GULF และ SCGP 

หุ้นแนะนำ SCGP (พื้นฐาน 50.00 บาท) คงมุมมองบวกต่ออุตสาหกรรมบรรจุภัณฑ์กระดาษ ผู้บริหารคาดว่าอุปสงค์และราคาขายจะฟื้นตัวขึ้นในไตรมาส 1/2564, GULF(พื้นฐาน 38.25 บาท) ผู้บริหารมีแผนการเพิ่มกำลังการผลิตในเชิง MW มากขึ้น ด้วยการมุ่งเน้นเมกะโปรเจกต์ด้านพลังงานทดแทน เป้าหมายระยะยาวคือการเพิ่มพลังงานทดแทนเป็น 30%, GULF มีแผนการเริ่มดำเนินงานโรงการ IPP ในปี 2564 ซึ่งจะหนุนการเติบโตของกำไรและเป็นกันชนต่อแนวโน้มขาขึ้นของราคาก๊าซได้ 

รายงานตัวเลขเศรษฐกิจ วันพฤหัสฯ ติดตาม ตัวเลข Loan growth ของจีนเดือน ก.พ. การประชุมธนาคารกลางยูโรโซนคาดคงอัตรานโยบายที่ -0.50% และตัวเลขการขอรับสวัสดิการว่างงานรายสัปดาห์ของสหรัฐฯ คาด +7.25 แสนตำแหน่ง วันศุกร์ ติดตาม ตัวเลข CPI ของเยอรมันเดือน ก.พ. คาด +0.7% MoM และ +1.3% YoY ตัวเลข CPI ของอินเดียเดือน ก.พ. คาด +4.45% YoY ตัวเลข PPI ของสหรัฐฯ เดือน ก.พ. คาด +0.4% MoM และ +2.7% YoY และตัวเลข Michigan Consumer Expectations เดือน มี.ค. คาด +4.6% MoM เป็น 74 จุด